Eskom gaan krag na streek in Noord-Kaap afsny(Argieffoto: Mazhar Zandsalimi/Unsplash) Eskom het die Khai Ma-plaaslike munisipaliteit in die Noord-Kaap kennis gegee dat hy kragtoevoer na dié munisipaliteit gaan afsny, omdat die munisipaliteit nie die betalingsvoorwaardes met Eskom nagekom het nie. Kragverbruikers in Pofadder, Aggeneys, Pella en Onseepkans gaan geraak word. Eskom het die Khai Ma-munisipaliteit ingelig van sy voorneme om die kragtoevoer van 11 Februarie elke Maandag tot Sondag van 06:00 tot 20:00 af te sny. Eskom kan boonop ná sewe dae van 11 Februarie die kragtoevoer heeltemal afsny. ’n Kennisgewing is reeds verlede Dinsdag aan die munisipaliteit gerig dat die kragvoorsiener binne 14 dae die krag gaan afsny, tensy die munisipaliteit sy kragrekening vereffen of alternatiewe betaalooreenkomste met Eskom aangaan. Volgens Eskom het hy begrip vir die ongerief wat dit veroorsaak vir verbruikers en inwoners van die dorpe en dat die onderbreking van kragtoevoer dienslewering nadeling kan beïnvloed. Die kragvoorsiener sal om dié rede elektrisiteitsvoorsieningsdienste op ŉ geskeduleerde patroon weerhou. Dit sal lede van die onderskeie gemeenskappe en verbruikers die geleentheid gee om alternatiewe reëlings vir die geskeduleerde periodes te tref. Eskom raai kragverbruikers aan om die nodige voorsorgmaatreëls te tref om hul veiligheid te verseker en skade aan hul elektriese toerusting te beperk.